Alternatiewe oplossings vir NGV - Solidariteit GildesSolidariteit Gildes Alternatiewe oplossings vir NGV - Solidariteit Gildes
Tuis / Gesondheidpraktisyns Artikel / Alternatiewe oplossings vir NGV
Alternatiewe oplossings vir NGV
Woensdag | 22 Augustus | 2018
Solidariteit se krisisberaad oor nasionale gesondheidsversekering 21 Augustus 2018
Spreker: Mnr. Bryan Sidders
Stigter van Prior Mobile
Bryan Sidders is die stigter en eienaar van Prior Mobile, wat tans deel is van Prior Ditema. Prior Mobile is 'n unieke medieseskema-toepassing wat mobiele, voorafbetaalde gesondheidsbetalingsbewyse bied vir diegene wat nie mediesefondsdekking kan bekostig nie. Brian het meer as 45 jaar se ondervinding in die Suid-Afrikaanse gesondheidsbedryf. Hy het ook die plastiekbandjie wat vir pasiëntidentifikasie gebruik word en wat deesdae in feitlik alle hospitale in gebruik is geskep, ontwerp en vervaardig.
Volgens mnr. Bryan Sidders is die behoefte aan gesondheidshervorming ontsaglik, veral wat die breër bevolking betref. Daar is steeds enorme verskille tussen dienslewering deur private en staatsgesondheidsorg wat meebring dat die grootste deel van die bevolking nie toegang tot gehalte-gesondheidsorg het nie. Die probleem met mediese skemas is dat die meeste mense dit steeds nie kan bekostig nie en die koste vir private gesondheidsorg bly styg.
Hy het bygevoeg dat die ganse bedryf hom klaarblyklik in tuimeltrein-modus bevind en daar is geen werklike innovasie nie. Ons kan nie die kwessie van gesondheidsdienslewering begin takel voordat toegang tot gesondheidsorg nie eers uitgesorteer is nie. Die bedryf is besig om die geld wat hulle maak, te beskerm.
Hy het ook gemeld dat die skuif na digitale transformasie te stadig gebeur. Digitale transformasie verleen kostedoeltreffendheid aan die bedryf en bring eenvoud waaraan daar 'n groot behoefte is. Ons benodig nuwe, kreatiewe denke buite die gewone parameters!
Mnr. Sidders is van mening dat die privaat bedryf meer inisiatief vir oplossings aan die dag moet lê in plaas daarvan om op die NGV te wag, want die NGV-strategieë is te eng en dit gaan heeltemal te lank neem om dit in te stel. Dit gaan boonop nie voldoende dekking bied nie.
"Die feit van die saak is dat die regering op hierdie presiese oomblik steeds sukkel om staatshospitale te bestuur. Hoe beoog hulle om die NVG te bestuur? NVG-planne en die regering se planne is uiters vaag en die enigste ding waarvan ons seker kan wees, is dat die NVG as 'n nasionale oplossing ver in die verskiet lê en dat dit weens gebrekkige fondse minimaal gaan wees," aldus mnr. Sidders.
Mnr. Sidders het ingegaan op die enorme struikelblokke wat die departement van gesondheid in die gesig staar, soos onder meer finansies, hulpbronne, die tekort aan gesondheidsdiensverskaffers en vrese oor niebetaling. Hy het bygevoeg dat private ondernemings na 'n hoër rat moet oorskakel en met 'n oplossing vir hierdie probleme vorendag moet kom, veral wat die werksmag betref.
Wat is die kwessies in sover dit die toekoms aangaan?
Die werklikhede rondom gesondheidsversekering is dat versekeringsmaatskappye 'n gaping in die mark vir mediese skemas gevul het. Sommige bied wel goeie produkte, maar daar is ook swak produkte wat grootliks halfwettig is.
Hy het bygevoeg dat daar 'n plek is vir 'n mate van gesondheidsversekering, maar dat daar geen meriete daarin te vind is as daar té veel daarvan is nie. Hy het ook daarop gewys dat talle mense gesondheidsversekering verkeerd verstaan en dan bevind hulle hulself aan die verloorkant. Mense word deur gesondheidsversekeringsmaatskappye mislei. Mnr. Sidders het ook daarop gewys dat dit onrealisties is dat gesondheidsversekering sal kan funksioneer sonder minder regulasies. Hy is van mening dat mobiele betalingsbewyse vir mediese sorg 'n aansienlik wyer treffende oplossing inhou.
"Ons het almal behoefte aan en wil meer toegang tot gesondheidsdienste hê, maar dit moet realisties en pragmaties wees. Laat die privaat sektor toe om dekking te gee aan onversekerde werkers sodat die staat 'n aansienlik kleiner las en meer haalbare doelwitte het," het mnr. Sidders gesê.
Hy het bygevoeg dat die huidige geluide oor NVG 'n bron van kommer vir sowel werkgewers as praktisyns is. Die meeste van die dokters en praktisyns wat vir gesondheidsdienslewering benodig word, is bang vir niebetaling deur die staat. Dit is waarom ons 'n stelsel benodig wat gesondheidspraktisyns voldoende bemagtig en beloon en een wat boonop lonend is.
Hy het daarop gewys dat mobiele, voorafbetaalde gesondheidsbetalingsbewyse eenvoudige, kostedoeltreffende oplossings bied en oornagbetaling waarborg aangesien dié bewyse van outomatiese betalingstelsels, wat onmiddellik beskikbaar en kontantloos is, gebruikmaak.
Mobiele tegnologie is die mees onderbenutte hulpbron in die gesondheidsorgbedryf
Volgens mnr. Sidders is dit goedkoper om mobiele tegnologie in te stel en te bedryf as wat die geval sal wees met enige ander stelsel. Danksy die eenvoud van stelsels en die laer koste sal mobiele betalingsbewyse die instelling van NVG met jare versnel. Dit is boonop maklik vir lede of pasiënte om dit te verstaan en te gebruik. Dié betaalbewyse kan in die mees afgeleë gebiede gebruik word en dit sal 'n veilige betalingswyse vir praktisyns en hul personeel wees. Dit skep geleenthede vir die daarstelling van nuwe privaat klinieke reg oor die land.
Waarom van selfoontegnologie gebruikmaak?
Mnr. Sidders het verduidelik waarom selfoontegnologie daarvoor aangewend behoort te word. Volgens hom word bykans geen kapitaal benodig nie aangesien die tegnologie en infrastruktuur reeds bestaan en nasionaal beskikbaar is. Dieselfde kan nie van rekenaartegnologie, wat steeds uiters kapitaal-intensief is, gesê word nie. Daar is geen koste verbonde aan opgradering of onderhoud nie. Dit behels slegs minimale koste ten opsigte van harde- en sagteware. Die stelsel kan ook in afgeleë gebiede gebruik word en dit verg min opleiding. Die meeste mense in die teikenmark het selfone en weet hoe om dit te gebruik. Dit is dus 'n laekoste-opsie.
Mobiele voorafbetaalde betalingsbewyse bied 'n goeie alternatief om toegang tot private gesondheidsorg te verleen en bied gewaarborgde betaling aan dokters Daar is geen maandelikse premies of onderskrywing ten opsigte van ouderdom of gesondheid daaraan verbonde nie.
Hoe werk lidmaatskap?
Elke lid het 'n lede-identiteit en is deur die skema geverifieer. Dit verwyder die risiko vir die praktisyn en verminder die werkslas van die praktykbestuurder. Onmiddellike en dringende kommunikasie bereik lede direk, wat dit die ideale ledestelsel vir NVG maak. Dit bestaan uit 'n gesentraliseerde, nasionale databasis. Dit maak ook voorsiening vir die bestuur van chroniese pasiënte en medikasie. Dié stelsel bied kostebesnoeiing en stel doeltreffendheid tot die beskikking van administrateurs.